भाजपा नेताओं के बच्चे विदेश में पढ़ते, यहां कर रहे अंग्रेजी का विरोध
भाजपा नेताओं के बच्चे विदेश में पढ़ते, यहां कर रहे अंग्रेजी का विरोध। कांग्रेस प्रवक्ता पवन खेड़ा ने राजस्थान में भाजपा के अंग्रेजी विरोध पर बोला हमला।
कांग्रेस प्रवक्ता पवन खेड़ा ने बुधवार को जयपुर में भाजपा पर जबरदस्त राजनीतिक हमला किया। कहा कि भाजपा के बड़े नेताओं के बच्चे विदेश में पढ़ाई करते हैं, फिर विदेश में ही ऊंचे पदों पर नौकरी करते हैं और यहां राजस्थान में कांग्रेस सरकार के अंग्रेजी स्कूल खोलने का विरोध करते हैं। उन्होंने कहा कि गहलोत सरकार राज्य के दलित-पिछड़ों के बच्चों के लिए अंग्रेजी स्कूल खोल रही है, तो भाजपा विरोध कर रही है। वह हिंदी-हिंदी कह रही है।
राजस्थान के CM अशोक गहलोत जी ने इंग्लिश मीडियम स्कूल खोल दिए तो BJP को परेशानी हो गई।— Congress (@INCIndia) November 1, 2023
BJP नेताओं के बच्चे खुद विदेशों में पढ़ते हैं, लेकिन ये नहीं चाहते कि गरीब का बच्चा इंग्लिश मीडियम स्कूल में पढ़े।
गहलोत सरकार ने अगली पीढ़ी में निवेश किया है। जो लोग इंग्लिश मीडियम स्कूलों के… pic.twitter.com/K7VuRABPSz
पवन खेड़ा ने जयपुर में प्रेस वार्ता में कहा राजस्थान के CM अशोक गहलोत जी ने इंग्लिश मीडियम स्कूल खोल दिए तो BJP को परेशानी हो गई। BJP नेताओं के बच्चे खुद विदेशों में पढ़ते हैं, लेकिन ये नहीं चाहते कि गरीब का बच्चा इंग्लिश मीडियम स्कूल में पढ़े। गहलोत सरकार ने अगली पीढ़ी में निवेश किया है। जो लोग इंग्लिश मीडियम स्कूलों के खिलाफ हैं, वे राजस्थान की अगली पीढ़ी के खिलाफ हैं। मैं BJP के नेताओं से सवाल पूछता हूं कि वो अपने बच्चों को विदेशों से वापस कब बुला रहे हैं?
पवन खेड़ा ने कहा कि भाजपा के नेता अपने बेटा-बेटी की तस्वीर शेयर करते हैं कि देखो मेरे बच्चे न्यूयार्क, लंदन में पढ़ाई कर रहे हैं। वही भाजपा नेता गहलोत सरकार के अंग्रेजी स्कूलों का विरोध कर रहे हैं। उन्होंने कहा कि भाजपा नेता नहीं चाहते कि राजस्थान के दलित और पिछड़े घर के बच्चे अंग्रेजी पढ़ें, अंग्रेजी में बात करें और सरकार से सवाल पूछ सकें। खेड़ा ने कहा कि कांग्रेस सरकार अंग्रेजी स्कूल खोल रही है, यह दलितों-पिछड़ों के विकास के लिए निवेश है, जिसका लाभ कुछ वर्षों के बाद दिखेगा।
खेड़ा ने कहा कि जो लोग अंग्रेजी स्कूलों का विरोध करे रहे हैं, वे दलित-पिछड़ों के दुश्मन हैं। जो भाजपा नेता विरोध कर रहे हैं उनमें हिम्मत है, तो पहले अपने बच्चों को लंदन-न्यूयार्क से वापस बुलाएं। भाजपा की सोच यह है कि उनके बच्चे अंग्रेजी पढ़ें, लेकिन उनके घर में काम करने वाली महिला, मजदूर के बच्चे अंग्रेजी नहीं पढ़े। कांग्रेस अगली पीढ़ी को शक्ति देना चाहती है।